
–	ob upoštevanju členov 150(5) in 136(4) Poslovnika,
A.	ker Krim po nezakonitem in mednarodno nepriznanem referendumu od februarja 2014 začasno zaseda Rusija, ki si ga je nezakonito priključila;
B.	ker se prebivalcem Krima še vedno dogajajo hude kršitve človekovih pravic, nezakoniti vpoklici v rusko vojsko, prisilno uvajanje potnih listov in rusifikacija, samovoljna pridržanja, pogosto na podlagi izmišljenih obtožb terorizma, prisilna izginotja, mučenje, zunajsodne usmrtitve, zagotovljena pa jim ni niti svoboda izražanja mnenja, zbiranja, združevanja in veroizpovedi;
C.	ker ruske okupacijske oblasti zatirajo zlasti krimske Tatare, pripadnike ukrajinskega naroda in etničnih manjšin ter so na Krim naselile do 800 000 Rusov, s čimer so na neokolonialen način prisilno spremenile demografsko sestavo Krima vzdolž etničnih meja, kar po mednarodnem pravu velja za vojno hudodelstvo;
D.	ker je v ruskih kazenskih ustanovah več kot 200 krimskih političnih zapornikov, med njimi pa kar 133 krimskih Tatarov in 67 političnih zapornikov z resnimi zdravstvenimi težavami, ki potrebujejo pomoč;
E.	ker je bila krimska novinarka in zagovornica človekovih pravic Irina Danilovič leta 2022 ugrabljena, obtožena posedovanja razstreliva in obsojena na 6 let in 11 mesecev zapora; ker je bil aktivist in član nevladne organizacije Tofik Abdulhazijev leta 2019 na podlagi izmišljenih obtožb aretiran in obsojen na 12 let v najstrožje varovanem zaporu, od leta 2023 pa je zaprt v zaporu, ki je od Krima oddaljen približno 2700 km; ker je bil družbeno angažirani novinar Amet Sulejmanov leta 2021 obsojen na 12 let zapora;
F.	ker so mnogi prebivalci Krima še vedno preganjani, med drugim: Emil Kurbedinov, Server Mustafajev, Emir-Usein Kuku, Lutfije Zudijeva, Kulamet Ibraimov, Abdurešit Džeparov, Edem Semedljaev, Rustem Kjamilev, Oleksandr Sizikov, Halina Dovhopola, Ruslan Adburahmanov, Rustem Huhurik in Lilia Hemedži;
1.	ponovno obsoja nezakonito rusko zasedbo Avtonomne republike Krim in mesta Sevastopol;
2.	obsoja, da Rusija nenehno napada pripadnike ukrajinskega naroda in sistematično preganja avtohtone krimske Tatare, s čimer skuša izbrisati njihovo identiteto, dediščino in kulturo, kar spominja na genocidne deportacije krimskih Tatarov leta 1944; meni, da je prihodnost Krima pogojena z njegovim priznanjem kot zgodovinske domovine krimskih Tatarov;
3.	obsoja preganjanje novinarjev, aktivistov civilne družbe in zagovornikov človekovih pravic ter deportacijo civilistov, tudi političnih zapornikov, s Krima v kazenske ustanove po vsej Rusiji, kar je v nasprotju z mednarodnim pravom;
4.	zahteva takojšnjo in brezpogojno izpustitev Irine Danilovič, Tofika Abdulhazijeva in Ameta Sulejmanova ter drugih političnih zapornikov; poziva, naj se jim nemudoma omogoči zdravstvena oskrba; obsoja vztrajanje pri obsodbah hudo bolnih posameznikov, kar pomeni očitno kršitev mednarodnih standardov na področju človekovih pravic; poziva Mednarodni odbor Rdečega križa in OZN, naj ugotovita, kje se nahajajo pridržani civilisti s Krima;
[bookmark: _GoBack]5.	poziva mednarodno skupnost, naj nadaljuje politiko nepriznanja ruske nezakonite priključitve Krima; podpira prizadevanja, da se okupacija Krima konča, kot je krimska platforma; poziva k okrepitvi sankcij proti posameznikom in pravnim osebam, vpletenim v to nezakonito priključitev;
6.	naroči svoji predsednici, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, ustreznim institucijam EU ter ruskim in ukrajinskim oblastem.

